Misdaad volop in weermagbuurtDie gebied is die tuiste van verskeie weermageenhede, maar misdaad – wat wissel van voorvalle van prostitusie tot rooftogte – is klaarblyklik volop. Die nuwe forum moet dit help pak. (Foto: SA Weermag) Die militêre polisie het skouer aan die wiel gesit om misdaad in Thaba Tshwane te pak. Die gebied is die tuiste van verskeie weermageenhede en talle weermaglede en hul gesinne bly in die buurt. Die gebied word egter geteister deur deurlopende voorvalle van misdaad wat wissel van ernstige probleme soos dwelmsmokkelary, kabeldiefstal, prostitusie, gesinsgeweld, rooftogte, beskadiging van staatseiendom, bedrog, korrupsie en aanranding, tot die bedryf van onwettige drinkplekke. “Dit is erger as wat jy jou kan indink. Mense bedryf verskillende ondernemings in militêre huise asof dit so hoort. Die oortreders dra geen gevolge nie, want hulle doen dit al hoe lank,” sê kol. Marinda Swart, hoofprovoos van die militêre polisie se noordelike streek, luidens ŉ verklaring. Swart het die afgelope ruk met verskeie rolspelers vergader. Dit het ingesluit verskeie lede van die militêre polisie, bevelvoerders van verskillende eenhede in die gebied en sommige inwoners. Hulle is die verskillende brandpunte in die gebied gewys en Swart hoop om deur die pas gestigte Misdaadvoorkomingsforum – en die hulp van verskeie belanghebbendes – ŉ verskil aan misdaadsyfers in die gebied te maak. “Die komitee is op die been gebring om bevelvoerders en gemeenskapsverteenwoordigers toe te laat om hul kommer oor polisiëring en misdaad te kenne te gee. Dit moet ook die deursigtigheid en aanspreeklikheid van die militêre polisie verbeter en gesamentlike probleemidentifisering en -oplossing bevorder,” het Swart luidens ŉ verklaring van die organisasie Unchain Our Children gesê. “Dit kan net gedoen word met die hulp van eenheidbevelvoerders en die weermaggemeenskap wat misdaad in die Thaba Tshwane- militêre gebied bestry.”